કાળા કોશીનો કંઠ પણ બુલંદ અને કંઈક અંશે મધુર છે. તે અન્ય પક્ષીઓની સરખામણીમાં વહેલા ઉઠવાની ટેવવાળો છે. ઉગમણા આકાશમાં જરા પણ પ્રકાશ દેખાય કે તરત જ તે જાગી જાય છે ને પોતાના મધુર અને બુલંદ સ્વરે ગાતો સંભળાય છે. ખાસ કરીને શિયાળાના ઉત્તરાર્ધમાં અને વસંતઋતુમાં તેનું ગાન વધુ મીઠું અને બુલંદ હોય છે. જોકે તેઓ કર્કશ અવાજ કાઢવા માટે પણ કુખ્યાત છે. ક્યારેક તેમની નાનીમોટી ટૂકડીઓ જાતજાતના કર્કશ અવાજ કાઢીને વાતાવરણને ઘોંઘાટિયું કરી મૂકે છે.